मोदी-शाह के खिलाफ चुनाव आयोग चुप? सुप्रीम कोर्ट में अपील
कांग्रेस ने प्रधानमंत्री नरेंद्र मोदी और भारतीय जनता पार्टी (भाजपा) अध्यक्ष अमित शाह के खिलाफ आचार संहिता के उल्लंघन की शिकायतों पर निष्क्रियता बरतने को लेकर चुनाव आयोग के खिलाफ सोमवार को सुप्रीम कोर्ट का रुख किया।
कांग्रेस ने दावा किया कि दोनों नेताओं ने चुनाव प्रचार के दौरान सैन्य अभियानों का प्रचार के रूप में इस्तेमाल किया है, लेकिन चुनाव आयोग ने विभिन्न शिकायतों के बावजूद उनके खिलाफ कार्रवाई नहीं की। सुप्रीम कोर्ट इस मामले में कल, मंगलवार को सुनवाई करेगा।
इस मामले में सुप्रीम कोर्ट में अर्जी दायर करने वाली कांग्रेस नेता सुष्मिता देव ने सोमवार को दावा किया कि इस मामले में चुनाव आयोग की चुप्पी ‘समझ से परे और कानून के विरूद्ध’ है।
अखिल भारतीय महिला कांग्रेस की अध्यक्ष ने ट्वीट कर कहा, ‘‘चुनाव आयोग को सच बोलने का साहस दिखाना चाहिए। नरेंद्र मोदी और अमित शाह की ओर से किए गए आचार संहिता के उल्लंघन पर उसकी निष्क्रियता एवं चुप्पी समझ से परे और कानून के विरूद्ध है।’’
गौरतलब है कि सुष्मिता की अर्जी पर उच्चतम न्यायालय ने सोमवार को कहा कि वह लोकसभा चुनाव प्रचार के दौरान प्रधानमंत्री मोदी और शाह द्वारा आदर्श आचार संहिता का कथित रूप से उल्लंघन किए जाने के मामले पर मंगलवार को सुनवाई करेगा। कांग्रेस सांसद सुष्मिता देव ने इस संबंध में न्यायालय में अर्जी दी है।
प्रधान न्यायाधीश रंजन गोगोई की अध्यक्षता वाली पीठ ने कहा कि देव की याचिका पर कल मंगलवार को सुनवाई होगी।
सुष्मिता की ओर से पेश हुए वरिष्ठ अधिवक्ता अभिषेक मनु सिंघवी ने आरोप लगाया कि मोदी और शाह ने आदर्श आचार संहिता का उल्लंघन किया है और निर्वाचन आयोग उनकी शिकायत पर कोई कार्रवाई नहीं कर रहा है।
(समाचार एजेंसी भाषा और आईएएनएस के इनपुट के साथ)
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
bho_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva